Uniuersis presentes litteras inspecturis, officialis capituli Lingonensis, sede uacanto, salutem in domino. Noueritis, quod in presentia magistri Petri decani christianitatis Diuionensis mandati nostri ad hoc specialiter deputati dominus Ioannes dictus Teste, curatus de Fontanis, prope Diuionem, propter hoc personaliter constitutus, confessus est quod pro eo quod religiosi uiri abbas et conuentus monasterii Sancti Stephani Diuionensis ordinis Sancti Augustini Lingonensis diocesis in recompensationem seruitiorum et beneficiorum sibi ab eodem Ioanne hactenus exhibitorum unanimiter et concorditer donauerunt et concesserunt eidem Ioanni quandiu uixerit tantum modo, quartam partem totius magnæ decimæ uillarum territoriarum finagiorum atque pertinentiarum de Clericiyo, de Breteigneio et de Ungneio; dictus Ioannes curatus sponte et prouide sine circonuentione aliqua, donat, concedit, tradit et quittat in hereditatem perpetuam donatione irreuocabili facta inter uiuos dictis abbati et conuenti pro eis et eorum successoribus in augmentationem pictantiæ conuentus usus et utilitatum eiusdem pictantiæ, quamdam petiam vineæ sitam in finagio de Fontanis, ubi dicitur en Perrieres, quittam et liberam pro uiginti et nouem denariis censualibus et sua decima continentem tria iornalia, dimidium iornale, dimidium quarterium et decem perticas iuxta vineam prioris et fratrum Uallis Beatæ Mariæ iuxta Talentum ex una parte et iuxta uineam uxoris Ioannis filii Lucietæ de Aquæductu ex altera; quare de prædicta petia uineæ dictus curatus se penitus deuestiens dictos religiosos pro eis et eorum successoribus ad usus et utilitatem prædictos corporaliter inuestiuit et in uerum dominium et corporalem possessionem induxit de eadem; promittens idem curatus per iuramentum suum corporale super sancta Dei euangelia prestitum et per stipulationem legitimam et solemnem contra prædictas donationem, concessionem, traditionem et quittationem de cætero per se uel per alium non uenire nec contrauenire uolenti in aliquo consentire tacite uel expresse, et ad omnia et singula supradicta tenenda adimplenda et inuiolabiliter et perpetuo obseruanda obligat dictus curatus dictis abbati et conuentui, et eorum successoribus se et suos heredes et omnia bona sua mobilia et immobilia præsentia et futura quæcumquæ sint et ubicumque poterunt inuenire. Renuntians si quidem in hoc facto sæpe dictus curatus ex certa scientia exceptioni dictarum concessionis donationis et traditionis et quittationis non legitime factarum, doli in factum, fori priuilegio, beneficio restitutionis in integrum, iuri dicenti donationem quingentos aureos excedentem factam sine insinuatione non ualere, omni consuetudini et statuto loci et patriæ, et omnibus exceptionibus et allegationibus iuris et facti, et aliis quæ contra tenorem presentium passent obiici seu dici, iurique dicenti generalem renuntiationem non ualere; supposuit autem se, quo ad hoc, dictus curatus de Fontanis iuridictioni et districtui curiæ Lingonensis et uolens se et heredes suos compelli ad præmissorum obseruantiam per nos uel per officialem Lingonensem qui pro tempore fuerit per censuram ecclesiasticam tanquam ex re adiudicata in curia Lingonensi in quemcumque locum se transferant uel diuertant prout hæc omnia ex relatione dicti decani mandati nostri cui quantum ad hoc fidem plenariam adhibemus didicimus. In cuius rei testimonium ad requisitionem dicti curati nobis factam per dictum decanum mandatum nostrum sigillum curiæ Lingonensis presentibus litteris duximus apponendum. Actum anno Domini millesimo ducentesimo nonagesimo secundo mense augusti.